b'\n_START_ARTICLE_\nJ\xc3\xa0bal (orografia)\n_START_PARAGRAPH_\nJ\xc3\xa0bal i, en plural, jibal s\xc3\xb3n dos mots \xc3\xa0rabs \xe2\x80\x94en \xc3\xa0rab \xd8\xac\xd8\xa8\xd9\x84, jabal; pl. \xd8\xac\xd8\xa8\xd8\xa7\xd9\x84,\xc2\xa0jib\xc4\x81l\xe2\x80\x94 que signifiquen \xc2\xabmuntanya\xc2\xbb/\xc2\xabmuntanyes\xc2\xbb i, en plural, tamb\xc3\xa9 \xc2\xabserra\xc2\xbb o \xc2\xabserralada\xc2\xbb. Si b\xc3\xa9 J\xc3\xa0bal i Jibal s\xc3\xb3n les transcripcions normatives en catal\xc3\xa0 dels mots en \xc3\xa0rab cl\xc3\xa0ssic, tamb\xc3\xa9 se\'ls pot trobar transcrits d\'altres maneres: djabal, jabal, djebel, jebel, gabal... per a j\xc3\xa0bal; djebal, djibal, djebel, jebel, jebal, gibal... per a jibal._NEWLINE_Com \xc3\xa9s l\xc3\xb2gic, j\xc3\xa0bal i jibal formen part dels noms de molts elements orogr\xc3\xa0fics dels pa\xc3\xafsos \xc3\xa0rabs. En relaci\xc3\xb3 als or\xc3\xb2nims cal tenir present, per\xc3\xb2, que, en \xc3\xa0rab, a voltes s\'usa el singular per tal d\'indicar un conjunt "homogeni" de muntanyes, \xc3\xa9s a dir un mass\xc3\xads, com per exemple el j\xc3\xa0bal Nafussa, a L\xc3\xadbia._NEWLINE_A\xc3\xaflladament, el plural Jibal ha donat nom a diverses regions de l\'Orient Mitj\xc3\xa0. En primer lloc, en \xc3\xa0rab es coneixia com a Jibal una part de l\'antiga Ar\xc3\xa0bia P\xc3\xa8tria situada al sud del Uadi al-Hass\xc3\xa0, un afluent del Mar Mort, regi\xc3\xb3 que es correspon amb l\'extrem oriental de l\'antic Edom._NEWLINE_Tamb\xc3\xa9 amb el nom de Jibal \xc3\xa9s coneguda i anomenada pels \xc3\xa0rabs l\'antiga M\xc3\xa8dia. Aquesta mateixa regi\xc3\xb3 tamb\xc3\xa9 \xc3\xa9s anomenada en les fonts \xc3\xa0rabs com l\'Iraq ajamita.'